b'\n_START_ARTICLE_\nMontserrat Nebrera i Gonz\xc3\xa1lez\n_START_SECTION_\nCarrera professional\n_START_PARAGRAPH_\nVa compaginar la doc\xc3\xa8ncia a la Universitat Internacional de Catalunya amb el c\xc3\xa0rrec de directora d\'Estudis socials a l\'Institut Camb\xc3\xb3, i que abandon\xc3\xa0 despr\xc3\xa9s de presentar-se com a candidata del PPC en les eleccions al Parlament de Catalunya de 2006. Ha col\xc2\xb7laborat en diversos mitjans de comunicaci\xc3\xb3, com per exemple El mat\xc3\xad de Catalunya R\xc3\xa0dio, 8tv, entre d\'altres.\n_START_SECTION_\nTraject\xc3\xb2ria pol\xc3\xadtica\n_START_PARAGRAPH_\nFou escollida diputada pel Partit Popular de Catalunya a les eleccions al Parlament de Catalunya de 2006. Va pert\xc3\xa0nyer a dues comissions parlament\xc3\xa0ries, com a presidenta de la Comissi\xc3\xb3 de Just\xc3\xadcia, Dret i Seguretat i com a portaveu de la Comissi\xc3\xb3 d\'Interior i d\'Immigraci\xc3\xb3 en el Parlament de Catalunya. El 18 d\'abril de 2008 va presentar la seva candidatura a la presid\xc3\xa8ncia del PPC. Finalment, el 5 de juliol d\'aquest any aconsegueix el suport d\'una mica m\xc3\xa9s del 43% dels compromissaris del seu partit, enfront d\'una candidatura de consens representada per Alicia S\xc3\xa1nchez-Camacho i propiciada des de la Direcci\xc3\xb3 Nacional pel seu president Mariano Rajoy._NEWLINE_El 19 d\'octubre del 2009 va anunciar la ren\xc3\xbancia al seu esc\xc3\xb3 en el Parlament de Catalunya i la seva marxa del PP i l\'inici d\'un nou projecte pol\xc3\xadtic. El 16 de setembre de 2010 va anunciar que es presentaria a les eleccions al Parlament del 28 de novembre amb el partit Alternativa de Govern. El juliol de 2014 es va fer p\xc3\xbablic que seria la futura alcaldable a Sant Just Desvern per Converg\xc3\xa8ncia i Uni\xc3\xb3, amb el suport del 74% de l\'Assemblea local de militants, substituint Lloren\xc3\xa7 Rey, el darrer cap de llista local.\n_START_SECTION_\nPol\xc3\xa8miques\n_START_PARAGRAPH_\nAl gener de 2009 va ser la protagonista d\'una intensa pol\xc3\xa8mica en criticar l\'"accent" de la ministra de Foment, Magdalena \xc3\x81lvarez, amb motiu dels problemes esdevinguts a l\'aeroport de Barajas en els dies anteriors. Aquestes declaracions van causar una gran pol\xc3\xa8mica, especialment a Andalusia. Tamb\xc3\xa9 va ser desautoritzada pel secretari general del PP de Catalunya, Jordi Cornet i Serra, mentre que el PP d\'Andalusia li demanava que abandon\xc3\xa9s el partit. Tot i que Nebrera es va desdir de les seves paraules, el PP de Catalunya li va obrir un expedient._NEWLINE_Nebrera va ser expedientada novament el mar\xc3\xa7 de 2009 per les seves cr\xc3\xadtiques cap a la gesti\xc3\xb3 d\'Alicia S\xc3\xa1nchez-Camacho, a la qual va titllar de "farisea".'